Title: Informácia o činnosti spoločnosti Slovenská konsolidačná, a
Author: okankova
Last saved by: spano
Company: MFSR

Informácia o činnosti spoločnosti Slovenská konsolidačná, a.s.
za obdobie august – október 2003

1. Charakteristika portfólia spoločnosti

	K 30.9.2003 je stav portfólia pohľadávok SK, a.s. (vrátane podsúvahových účtov) vo výške 106 558,9 mil. Sk s počtom dlžníkov 4116 a počtom pohľadávok 8150. Členenie portfólia na istinu, úroky a ostatné vo finančnom vyjadrení je uvedené v tabuľke:

Portfólio SK, a.s. | Nominálna hodnota k 30.9.2003 podľa stavu k 7.9.2003 | Podiel
Objem celkom | 106 558 870 600,85 | 100,00%
z toho: | |
- istina celkom | 72 464 921 984,69 | 68,00%
- úroky celkom | 29 492 924 070,25 | 27,68%
- ostatné pohľadávky | 4 601 024 545,91 | 4,32%
z úrokov celkom: | |
- úroky základné | 20 198 814 682,90 | 68,49%
- úroky sankčné | 9 294 109 387,34 | 31,51%
počet dlžníkov celkom | 4 116 |
počet pohľadávok | 8 150 |

Objem porftólia SK, a.s. k 30.9.2003 poklesol oproti stavu k 30.6.2003                 o 257 387 mil. Sk. Pokles bol spôsobený najmä príjmami z konkurzov, exekúcií a úhradami finančných čiastok od dlžníkov, postúpením pohľadávok za odplatu na základe VVK Čechy plus ako aj spätným znížením odpisov o úhrady evidované po odpísaní. Na druhej strane úroky spôsobili zvýšenie stavu portfólia. Finančné vyjadrenie zmien stavu portfólia je uvedené v tabuľke: 

Sledované obdobie | Nominálna hodnota portfólia |
Stav k 30.6.2003 | 106 485 761 701,78 |
bilancia korekcie stavu vzhľadom na úpravy v systéme (rozdiel medzi účtovnou a nominálnou hodnotou dlhopisov, preúčtovanie úhrad, zbehlé faktúry, zmeny úrokových sadzieb, korekcie odpísaných pohľadávok o úhrady...) | 242 276 635,50 |
Stav k 30.6.2003 po korekcii | 106 728 038 337,28 |
Stav k 30.9.2003 | 106 558 870 603,82 |
Zmeny pôsobiace na zníženie stavu | -257 387 257,11 |
- Príjmy z konkurzov, exekúcií, vlastné zaplatenie | -174 095 824,99 | 67,64%
- Postúpenie VVK Čechy plus | -69 686 776,08 | 27,07%
- Spätné zníženie odpisov o úhrady evidované po odpísaní | -13 604 656,04 | 5,29%
Zmeny pôsobiace na zvýšenie stavu | 88 219 523,65 |
- Úroky | 88 219 523,65 | 100,00%
	70,16% z celkového objemu portfólia SK, a.s. predstavovali pohľadávky voči dlžníkom v konkurze, z ktorých pohľadávky v záverečnom štádiu konkurzu tvorili 32,43 %. Členenie portfólia na pohľadávky v konkurze a ostatné pohľadávky je uvedené v tabuľke:

Právny stav | Nominálna hodnota k 30.9.2003 | Podiel
Pohľadávky v konkurze | 74 760 765 598,28 | 70,16%
z toho pohľadávky v záverečnom štádiu konkurzu | 24 247 959 134,21 | 32,43%
Ostatné pohľadávky | 31 798 105 005,54 | 29,84%

	Najväčšiu skupinu klientskej základe z hľadiska právnej formy tvorili akciové spoločnosti s objemom pohľadávok 49 606,1 mil. Sk, čo predstavuje 46,6%-ný podiel z celkového objemu pohľadávok. Spoločnosti s ručením obmedzeným s objemom pohľadávok 30 116,3 mil. Sk predstavujú 28,2%-ný podiel z celkového objemu pohľadávok. Bližšia špecifikácia spoločností podľa právnej formy je uvedená v tabuľke:

Právna forma | Nominálna pohľadávka celkom k 30.9.2003 | z toho ISTINA | z toho PRÍSLUŠENSTVO | Počet dlžníkov
Akciové spoločnosti | 49 606 129 818,05 | 36 258 856 568,61 | 13 347 273 249,44 | 559
Spoločnosti s ručením obmedzeným | 30 116 303 421,93 | 19 713 256 149,39 | 10 403 047 272,54 | 1 158
Fyzické osoby | 9 923 586 533,94 | 5 513 217 094,13 | 4 410 369 439,81 | 1 596
Družstvá | 9 036 310 156,24 | 6 043 061 812,64 | 2 993 248 343,60 | 602
Štátne podniky | 7 557 649 313,41 | 4 783 376 450,56 | 2 774 272 862,85 | 165
Rozpočtové organizácie | 127 660 548,82 | 48 809 697,17 | 78 850 851,65 | 15
Iné | 95 271 659,07 | 47 290 900,50 | 47 980 758,57 | 8
Verejno-obchodné spoločnosti | 80 706 971,94 | 45 466 311,69 | 35 240 660,25 | 11
Obecné podniky | 9 615 642,82 | 9 187 000,00 | 428 642,82 | 1
Komanditné spoločnosti | 5 636 537,60 | 2 400 000,00 | 3 236 537,60 | 1
Spolu: | 106 558 870 603,82 | 72 464 921 984,69 | 34 093 948 619,13 | 4 116

2. Činnosť spoločnosti v oblasti správy pohľadávok 
a obchodná činnosť  

2.1. Správa pohľadávok

	Správu pohľadávok SK, a.s. vykonáva dvomi spôsobmi, a to správou vlastnými správcami pohľadávok a mandátnou správou.
	
V snahe zvýšiť výťažnosť z pohľadávok SK, a.s. ako veriteľ aktívnejšie vystupuje v konkurzných konaniach a stáva sa iniciátorom presadzovania spoločných záujmov veriteľov ako sú napr. daňový úrad, všeobecná zdravotná poisťovňa a sociálna poisťovňa.                                      

U väčšiny dlžníkov v konkurze je proces konkurzu vo fáze realizácie speňažovania majetku podľa schválených plánov speňaženia. Majetok úpadcu sa v mnohých prípadoch nepodarí odpredať ani po viacnásobných verejných výberových konaniach, čo značne vplýva na rast nákladov, spojených so správou pohľadávok. 

V oblasti správy pohľadávok SK, a.s. komunikuje s aktívne ekonomicky činnými dlžníkmi, u ktorých došlo k zmene vzájomne dohodnutých podmienok splácania. V snahe nezvyšovať fiktívne úroky, a tým aj celkový stav nedobytných aktív, SK, a.s. pristúpila k zníženiu úrokových sadzieb u časti pohľadávok z úverov na TOZ (pôvodné portfólio KBB, š.p.ú.), resp. k úplnému zastaveniu úročenia pohľadávok voči svojim dlžníkom, ktorí sú v likvidácii alebo v exekučnom konaní. Zníženie úrokov u časti platičov – poľnohospodárov, subjektov pôsobiacich v oblasti strojárenstva a stavebníctva bude stimuláciou rýchlejšieho splatenia záväzkov voči SK, a.s. 

Okrem uvedených činností  SK, a.s. v hodnotenom období vykonávala aj ďalšie činnosti, súvisiace s vymáhaním pohľadávok.

	Za obdobie júl – september 2003 boli vypracované návrhy na odpisy pohľadávok v celkovej výške 1,9 mld. Sk.

SK, a.s. vyhodnotila stav plnenia jednotlivých opatrení prijatých v zmysle záverov „Zápisu ústrednej inventarizačnej komisie z inventarizácie majetku a záväzkov SK, a.s. k 31.12.2002“ k termínu 31.8.2003 a uskutočnila kontrolu trvania preddavkov poskytnutých v rámci exekučných, súdnych a konkurzných konaní.

Pri správe pohľadávok SK, a.s. spolupracuje aj s externými advokátskymi kanceláriami a komerčno-právnymi kanceláriami. V hodnotenom období SK, a.s. spolupracovala so zástupcami HMG & partners, ďalej s Inštitútom štátu a práva SAV pri zabezpečení právnej analýzy úverov na TOZ a pokračovala v koordinovaní činností súvisiacich s pôsobením medzinárodného poradcu konzorcia CA IB a zahraničného člena Investičného výboru SK, a. s. 

K 30.9.2003 SK, a.s. evidovala 608 sporových prípadov, z toho bolo 558 sporov aktívnych a 50 pasívnych. Osobitnú pozornosť SK, a.s. venovala súdnym sporom, ktoré sa týkajú úverov na TOZ. V SK, a.s. bola vytvorená skupina právnikov, ktorá sa špecializuje na spory týkajúce sa úverov na TOZ. Za účelom posilnenia pozície SK, a.s. sa v týchto sporových konaniach vypracovala jednotná odborná argumentácia SK, a.s. a dohodol sa jednotný postup zástupcov SK, a.s. v súdnych konaniach.

Okrem správy pohľadávok vykonávanej vlastnými zamestnancami – správcami pohľadávok SK, a.s. využíva inštitút mandátnej správy. V sledovanom období, na základe uzatvorených mandátnych zmlúv, vykonávali mandátnu správu, dvaja mandatári, a to spoločnosť Union Trading, a.s. a spoločnosť BPT Invest, a.s.  

Mandatár spoločnosť Union Trading, a.s. vykonáva  správu pohľadávok u dlžníkov so sídlom, resp. s trvalým pobytom na území ČR. K 30.9.2003 sú v mandátnej správe pohľadávky voči 57 dlžníkom v objeme 2,3 mld. Sk.  Z pohľadávok, zverených do mandátnej správy, bola k 30.9.2003 vymožená suma v celkovej vo výške 127,1 mil. Sk.

Spoločnosť BPT Invest, a.s., ktorá je dcérskou spoločnosťou SK, a.s., spravuje pohľadávky s nominálnou hodnotou do 2 mil. Sk voči 963 dlžníkom. Z  pohľadávok, zverených do mandátnej správy spoločnosti BPT Invest, a.s., SK, a.s. k 30.9.2003 obdržala celkom 11,17 mil. Sk.

V hodnotenom období SK, a.s. dosiahla z vymáhania pohľadávok príjmy vo výške 174 mil. Sk, čo predstavuje zníženie oproti predchádzajúcemu obdobiu o 66 mil. Sk, avšak nárast oproti prvému štvrťroku o 43 mil. Sk. Vzhľadom na skutočnosť, že najväčšiu časť príjmov SK, a.s. tvoria výťažky z konkurzných a exekučných konaní, zníženie príjmov v sledovanom období bolo ovplyvnené objektívnou skutočnosťou, a to nižším počtom rozhodnutí vydaných príslušnými súdmi.

2.2. Obchodná činnosť	

	V rámci obchodnej činnosti SK, a.s. pokračovala na projektoch, ktoré sa začali realizovať v minulom hodnotenom období.

VVK Čechy plus

Na základe verejného výberového konania na odplatné postúpenie vybraných pohľadávok „VVK Čechy plus“ boli podpísané dve zmluvy o odplatnom postúpení pohľadávok.

Nominálna hodnota postupovaných pohľadávok predstavovala ku dňu postúpenia 79,8 mil. Sk. Po splatení plnej výšky odplaty bude efektívnosť predaja 15,8 %.

Postúpenie pohľadávok SZRB, a.s.

Na pohľadávky, u ktorých povinnosť SZRB, a.s. plniť zo záručnej listiny nebola jednoznačne určená, bola vykonaná právna analýza. Z predmetnej právnej analýzy vyplýva, že podmienky pre vznik povinnosti SZRB, a.s. plniť z bankovej záruky sú splnené u pohľadávky voči dlžníkovi VOD v Šuranoch „v konkurze“ v nominálnej hodnote 2 501 147,48 Sk.  V súčasnosti sa pripravuje Zmluva o odplatnom postúpení tejto pohľadávky. Postúpením pohľadávok, u ktorých existuje povinnosť SZRB, a.s. plniť zo záručnej listiny sa odstránilo riziko plnenia záruk z postúpených pohľadávok v celkovom objeme 488 mil. Sk. 

Predaj akcií UBP, a.s.

Dňa 15.6.2003 schválilo MF SR v pôsobnosti valného zhromaždenia predaj akcií Univerzálnej bankovej poisťovne, a.s. (ďalej len „UBP, a.s.“) vo vlastníctve SK, a.s. predstavujúcich 34 % zo základného imania UBP, a.s. kupujúcim Wüstenrot Životná poisťovňa a.s. so sídlom na Slovensku a Wüstenrot Versicherungs - Aktiengesellschaft so sídlom v Rakúsku. Po schválení predaja akcií UBP, a.s. všetkými akcionármi pristúpili zmluvné strany k plneniu odkladacích podmienok účinnosti zmluvy. Zmluva o kúpe cenných papierov nadobudla účinnosť dňa 28.8.2003 o 16,00 hod. po podpísaní Dohody o určení dňa účinnosti zmluvnými stranami. Predmetom Dohody o určení dňa účinnosti je potvrdenie splnenia všetkých odkladacích podmienok v zmysle Zmluvy o kúpe cenných papierov a Zmluvy o viazanom účte. Po nadobudnutí účinnosti zmluvy bola dňa 2.9.2003 uvoľnená plná výška odplaty v súlade so Zmluvou o viazanom účte a pripísaná na účet SK, a.s.  

VVK mandatár

SK, a.s. dňa 8.8.2003 vyhlásila prostredníctvom inzerátu uverejneného v Hospodárskych novinách a na internetovej stránke spoločnosti výberové konanie na mandatára pre výkon mandátnej správy pohľadávok voči dlžníkom Comercial bank of Social Development „Yakimanka“, Torex Group Holding AG a JSC Chaibukha Mining – VVK mandatár. VVK mandatár bolo vyhlásené na základe požiadavky SK, a.s. na doplnenie interného zoznamu mandatárov o mandatárov, ktorí budú vymáhať pohľadávky v Ruskej federácii na základe poznania prostredia, za podmienky úhrady odplaty mandatárovi až z reálne vymoženého výťažku z predmetných pohľadávok. Do VVK mandatár bolo zaregistrovaných 6 záujemcov. Pre zaregistrovaných účastníkov VVK mandatár bola v termíne od 25.8.2003 do 2.9.2003 sprístupnená dokumentačná miestnosť. Ponuky pre výkon mandátnej správy predložilo 5 účastníkov VVK mandatár. Výberová komisia vyhodnotila predložené ponuky a určila ich poradie. Predstavenstvo SK, a.s. na svojom zasadnutí dňa 26.9.2003 schválilo priebeh výberového konania a víťaza VVK. Dozorná rada SK, a.s. dňa 9.10.2003 vzala na vedomie priebeh výberového konania a schválila zverenie pohľadávok do mandátnej správy.

VnVK znalecké organizácie

	Vzhľadom na skutočnosť, že v zmysle zákona o dobrovoľných dražbách musí byť cena predmetu dražby v prípade nehnuteľnosti určená znaleckým posudkom (ktorý nesmie byť v deň konania dražby starší ako šesť mesiacov) SK, a.s. vyzvala znalcov zapísaných do Zoznamu znaleckých organizácií a iných pracovísk s kvalifikáciou na znaleckú činnosť na predloženie ponuky do výberového konania na doplnenie interného zoznamu znaleckých organizácií na spoluprácu s SK, a.s. a  znalecké organizácie, ktoré už SK, a.s. evidovala v internom zozname znaleckých organizácií, vyzvala na doplnenie informácií. Do VnVK znalecké organizácie bolo doručených 33 ponúk na spoluprácu. Podmienkam výberového konania vyhoveli ponuky 31 znaleckých organizácií. Do interného zoznamu znaleckých organizácií pre spoluprácu s SK, a.s. je v súčasnosti zaradených spolu 43 znaleckých organizácií.

VnVK drahé kamene

SK, a.s. nadobudla na základe Zmlúv o postúpení pohľadávok zo SLSP, a.s. a VÚB, a.s. pohľadávky, ktoré sú zabezpečené zriadením záložného práva na drahé kovy, kamene a šperky. Z dôvodu nutnosti riešenia týchto pohľadávok bol na zasadnutie Predstavenstva SK, a.s. predložený Návrh spôsobu prezentácie zabezpečenia drahými kameňmi v procese VVK na pohľadávky nimi zabezpečené. Predstavenstvo SK, a.s. uznesením č. 20/66/02 schválilo prezentáciu zabezpečenia drahými kameňmi podľa Variantu III – účastníkom VVK nebude umožnené nahliadnuť do depozitu, ale SK, a.s. zabezpečí vypracovanie nových znaleckých posudkov. V súlade so schváleným variantom SK, a.s. vyhlásila výberové konanie na výber znalcov pre znalecké ohodnotenie drahých kovov, kameňov a šperkov - VnVK drahé kamene a vyzvala 8 znalcov oprávnených na výkon znaleckej činnosti v odbore Drahé kovy a kamene, klenoty, hodiny na podanie ponuky do VnVK drahé kamene. Predmetom ocenenia budú drahé kamene a kovy, ktorými sú zabezpečené pohľadávky 11 dlžníkov z portfólia SK, a.s.. V stanovenom termíne do 2.9.2003 si po predložení podpísanej Dohody o zachovávaní mlčanlivosti prevzali podklady na vyhotovenie ponuky 2 znalci. Predstavenstvo SK, a.s. dňa 2.10.2003 schválilo víťaza VnVK drahé kamene.

VVK 2003

V hodnotenom období bola činnosť SK, a.s. zameraná predovšetkým na úlohy spojené s prípravou organizačného zabezpečenia verejného výberového konania na odplatné postúpenie pohľadávok. Dňa 8.9.2003 vyhlásila SK, a.s. Verejné výberové konanie o najvhodnejšiu ponuku na odplatné postúpenie súboru vybraných pohľadávok – VVK 2003 v celkovej hodnote cca 42,9 mld. Sk. VVK 2003 pripravovala SK, a.s. v súlade so schváleným podnikateľským plánom spoločnosti, ktorý predpokladá do konca roka 2003 vysporiadať 60% portfólia. Do VVK 2003 bolo vybraných 2479 pohľadávok voči 800 dlžníkom vhodných na odplatné postúpenie. Zoznam pohľadávok na odplatné postúpenie bol zostavený po preverení návrhu predbežného zoznamu správcami pohľadávok. Na základe analýzy dostupných podkladov boli zo zoznamu vylúčené pohľadávky, u ktorých existuje riziko ručenia inštitúcií z okruhu verejných financií a štátnych inštitúcií, ekonomicky činné štátne podniky a pohľadávky voči ekonomicky činným dlžníkom z oblasti poľnohospodárstva, pohľadávky z úverov na TOZ voči ekonomicky činným dlžníkom, pohľadávky vo väzbe na záujmy štátu, pohľadávky voči obciam, pohľadávky s nižšou angažovanosťou voči jednému dlžníkovi ako je 10 mil. Sk, atď. Výberové konanie bolo pripravované v spolupráci s konzorciom poradcov CA IB financovaných programom PHARE Európskej komisie v rámci projektu SK 0003.02 „Vymáhanie nedobytných pohľadávok“. 

Pre potreby dataroom boli vyhotovené fotokópie odovzdávajúcich protokolov, zoznamy operatívnej evidencie a obsahy spisových zložiek a boli vypracované situačné správy o vybraných pohľadávkach. 

VVK 2003 bolo vyhlásené prostredníctvom inzerátu v 3 slovenských denníkoch - Hospodárske noviny, SME, Pravda, v týždenníku Trend a na internetovej stránke SK, a.s. www.konsolidacna.sk. Do VVK 2003 sa prihlásilo 10 investorov, pričom podmienky registrácie splnilo 9. Registrácia záujemcov začala dňom vyhlásenia súťaže a skončila dňa 29.9.2003. 

Úspešné realizovanie tohto projektu vytvorí väčší priestor pre zintenzívnenie správy pohľadávok zostávajúcich v portfóliu SK, a.s.  

Výkon akcionárskych práv  

V spoločnostiach, v ktorých má SK, a.s. majetkový podiel, zabezpečovala výkon akcionárskych práv prostredníctvom hlasovania na valných zhromaždeniach resp. prostredníctvom svojich zástupcov v predstavenstvách a dozorných radách týchto spoločností. 

V mesiaci august bol spracovaný materiál Návrh postupu SK, a.s. pri navyšovaní základného imania Poštovej banky, a.s. Predstavenstvo SK, a.s. na svojom zasadnutí dňa 4.8.2003 odsúhlasilo návrh nezúčastniť sa navyšovania základného imania v Poštovej banke, a.s. Návrh predstavenstva SK, a.s. podporil investičný výbor SK, a.s. dozorná rada SK, a.s. a akcionár SK, a.s.   

	Dňa 10.10.2003 sa konalo riadne valné zhromaždenie spoločnosti Považské strojárne LETECKÉ MOTORY, a.s. v Považskej Bystrici. Predmetom rokovania bolo schválenie účtovnej závierky za rok 2002. SK, a.s. ako 2,2%-ný akcionár sa valného zhromaždenia zúčastnila najmä z dôvodu získania informácií o aktuálnych a budúcich podnikateľkých zámeroch spoločnosti.  

3. Zhodnotenie prijatých opatrení k zefektívneniu činnosti SK, a.s.

V oblasti správy pohľadávok aj naďalej pokračoval proces skvalitňovania samotnej správy pohľadávok, ktorý spočíval najmä v špecifikácii pohľadávok podľa právneho stavu ich vymáhania. Spravovanie určitého počtu  pohľadávok v rovnakom právnom režime sa javí ako pozitívne rozhodnutie vedenia spoločnosti, s dopadom na  trvalý odborný rast pracovníkov so špeciálnym zameraním na vymáhanie pohľadávok. 

Na skvalitnenie správy  pohľadávok  vplývalo aj dopracovanie  podstatných interných smerníc a pracovných postupov  vo veci vymáhania pohľadávok ako aj  zavedenie systému spolupráce s právnym odborom spoločnosti, ktorý o.i. zabezpečuje legislatívno-právne stanoviská k návrhom všeobecne záväzných predpisov súvisiacich s predmetom činnosti SK, a.s. a zabezpečuje aplikáciu týchto predpisov v činnosti spoločnosti.

4. Finančná pozícia spoločnosti

Bilančná suma aktív dosiahla k 30.9.2003 výšku 111 409,1 mil. Sk, čo predstavuje pozitívny vývoj oproti plánu (pokles oproti plánu o 465,4 mil. Sk).

Pokles bilančnej sumy ovplyvnila realizácia pohľadávok, ktorých brutto hodnota dosiahla 94 020,3 mil. Sk, čo predstavuje pokles o 4 470 mil. Sk oproti stavu na začiatku r. 2003. Zníženie plánovaného stavu pohľadávok bolo spôsobené ukončením prvej etapy odpisovania nedobytných pohľadávok a pohľadávok v konkurze. 

Dlhodobý finančný majetok v hodnote 4 715,8 mil. Sk pozostávajúci z majetkových účastín spoločností Nový Calex, a.s., Poštová banka, a.s., BPT Invest, a.s., VÚB Factoring, a.s., Považské strojárne Letecké motory, a.s., UBP, a.s., BZCS, a.s., A.SSING, a.s.,  A.INDEX, a.s., Dopravná banka, a.s. a z dlhopisov Hydrostavu, a.s. a Tatrapomy, a.s. sa vecne zmenil. V priebehu hodnoteného obdobia došlo k predaju majetkového podielu SK, a.s. v UBP, a.s.. Investor  uhradil na účet SK, a.s. peňažné prostriedky za predmetné akcie v sume 72,8 mil. Sk. 

Finančné účty SK, a.s. dosiahli sumu 934,4 mil. Sk, čo predstavuje nárast oproti stavu k 1.1.2003 o 422,6 mil. Sk. V roku 2003 spoločnosť splatila zo svojich finančných prostriedkov záväzky voči NBS v celkovej sume 196,2 mil. Sk v zmysle úverovej zmluvy o poskytnutí a splácaní redistribučného úveru. Zároveň SK, a.s. uhradila splátku časti úverovej linky SLSP, a.s. (90,3 mil. Sk) z úveru, ktorý bol poskytnutý na dopostúpenie pohľadávok zo SLSP, a.s. v zmysle privatizačnej zmluvy. Uvedená splátka bola uhradená bez nároku na realizáciu ručenia zo strany MF SR. Celkový objem vynaložených peňažných prostriedkov na úhradu záväzkov SK, a.s. od začiatku roku 2003 predstavuje 286,5 mil. Sk.

Aktíva SK, a.s. boli kryté týmito zdrojmi:

-    vlastné imanie spoločnosti k 30.9.2003 dosiahlo 465,7 mil. Sk 
-	hodnota upísaného základného imania predstavovala 93 607 mil. Sk a akumulovaná strata minulých období a bežného obdobia 93 141,2 mil. Sk
-	dlhodobé záväzky voči MF SR za splatenie časti úrokov z úverov prijatých od reštrukturalizovaných bánk na krytie prevzatých klasifikovaných pohľadávok a za splatenie  časti  istiny a úrokov  redistribučného  úveru NBS dosiahli 19 460,3 mil. Sk
-	bankové úvery a výpomoci, zahŕňajúce redistribučný úver NBS na krytie úverov na TOZ a úver od Slovenskej sporiteľne, a.s. čerpaný ako zdroj krytia dopostúpených pohľadávok zo SLSP, a.s. v zmysle privatizačnej zmluvy, predstavovali celkovo 9 030,2 mil. Sk (NBS 8 762,9 mil. Sk, SLSP 267,3 mil. Sk).

Prevádzkové výnosy (3 779,1 mil. Sk) sú o 565,7 mil. Sk vyššie oproti plánu z dôvodu vyššieho odpisu nedobytných pohľadávok a pohľadávok v konkurze a s tým súvisiacim vyšším rozpúšťaním opravných položiek, ktoré boli na tieto pohľadávky vytvorené.

Finančné výnosy (415,4 mil. Sk) sú o 102,8 mil. Sk vyššie oproti plánu hlavne z dôvodu vyšších výnosových úrokov z úverov (v objeme 303,5 mil. Sk) a vyšších výnosov z vkladov v bankách (v objeme 24,1 mil. Sk), ako aj výnosov z predaja akcií UBP, a.s. (v objeme 72,8 mil. Sk). Z celkového vyššie uvedeného objemu zaúčtovaných úrokov z úverov  klienti uhradili 42,9 mil. Sk, zvyšok tvoria fiktívne výnosy.

Celkový objem výnosov dosiahol za sledované obdobie 4 194,5 mil. Sk.

Prevádzkové náklady (4 810,1 mil. Sk) sú oproti plánu vyššie o 81,8 mil. Sk. Nárast položiek prevádzkových nákladov súvisel s realizáciou pohľadávok, a to najmä so spomínaným odpisom nedobytných pohľadávok a pohľadávok v konkurze. Náklady na realizáciu pohľadávok činili 4 268 mil. Sk, t.j. 88,7 % a účtovanie oprávky k nadobudnutému majetku bývalej KBB, š.p.ú. vo výške 384,1 mil. Sk, t.j. 8 %. Všeobecné prevádzkové náklady sú z celkovej čiastky prevádzkových nákladov len 158 mil. Sk, t.j. 3,3 %. Úspora vlastných prevádzkových nákladov predstavuje 30,7 mil. Sk.

	Z dôvodu predaja vyššie spomínaných akcií UBP, a.s., a s tým súvisiaceho zaúčtovania ich obstarávacej ceny (105,4 mil. Sk) sa zvýšili finančné náklady (593,8 mil. Sk) oproti plánovanej hodnote. Celkový objem nákladov dosiahol v sledovanom období 5 404,6 mil. Sk.

Rozdiel medzi nákladmi a výnosmi predstavuje stratu 1 209,4 mil. Sk. Dosiahnutý hospodársky výsledok ovplyvnili najmä: 
-	odpisovanie nedobytných pohľadávok a pohľadávok v konkurze,
-	účtovanie oprávky k nadobudnutému majetku bývalej KBB, š.p.ú., čo je náklad vo výške 384,1 mil. Sk, pričom uvedený náklad nie je krytý výnosmi rovnakého charakteru,
-	vyššie náklady na finančné operácie, ktoré boli ovplyvnené  nákladovými úrokmi z úverov, poskytnutých SK, a.s. zo strany NBS a SLSP, a.s. na bilančné vykrytie objemu pohľadávok, z ktorých väčšina je už v konkurze, t.j. SK, a.s. ich už neúročí. Z toho dôvodu sú zúčtované výnosové úroky nižšie ako nákladové o 160,3 mil. Sk.

V priebehu roka 2003 zinkasovala SK, a.s. peňažné prostriedky z realizácie pohľadávok v objeme 558 mil. Sk, čo je oproti plánu viac o 121,5 mil. Sk. Toto lepšie plnenie je spôsobené vyššími príjmami z realizácie konkurzných pohľadávok (o 58,8 mil. Sk) a vyššou finančnou disciplínou dlžníkov pri splácaní pohľadávok (o 64,4 mil. Sk). 

SK, a.s. v priebehu septembra 2003 zrealizovala postúpenie pohľadávok v rámci výberového konania VVK Čechy plus za celkovú odplatu 12,6 mil. Sk. Uvedená odplata doteraz nebola pripísaná na účet SK, a.s. v plnej výške. 

Výdavky spojené s vymáhaním pohľadávok boli oproti plánu nižšie o 18,8 mil. Sk a dosiahli k ultimu sledovaného obdobia objem 61,5 mil. Sk. Čistý príjem z realizácie pohľadávok predstavoval 496,5 mil. Sk.

5. Kontrolná činnosť spoločnosti

Činnosť SK, a.s. sa v období august – október 2003 riadila plánom kontrolnej činnosti spoločnosti. Celkom bolo vykonaných 6 kontrol.

Overenie ročnej účtovnej závierky podľa stavu k 31.12.2002 bolo vykonané výberovým spôsobom s tematickým zameraním na niektoré špecifické oblasti účtovania operácií súvisiacich so správou pohľadávok postúpených do SK, a.s.. Komplexnosť účtovných dokladov a správnosť účtovných zápisov vrátane evidencie na príslušné úverové účty dlžníkov bola podrobená kontrole najmä pri faktúrach došlých od exekútorských úradov a za poskytované právne služby. Zistené nezrovnalosti formálneho charakteru boli odstránené v priebehu kontroly a nemali vplyv na výsledok ročnej účtovnej závierky. Tiež overením transformácie účtovného hospodárskeho výsledku na daňový základ a zostavenia účtovnej závierky neboli zistené nedostatky.

Kontrola postupu pri správe a vymáhaní pohľadávok voči trom dlžníkom so sídlom v zahraničí bola vykonaná v zmysle rozhodnutia predstavenstva spoločnosti. Na základe podrobnej analýzy priebehu vymáhania vybraných pohľadávok SK, a.s. z úverových zmlúv a postupov uplatnenia si nárokov vyplývajúcich zo zmeniek ako zabezpečovacích inštitútov previerková skupina odporučila realizovať určité úkony v riešení časti predmetných zmeniek.

Z výsledku kontroly priebehu verejného výberového konania na výber najvýhodnejšej ponuky na odplatné postúpenie pohľadávok – VVK Čechy plus a  verejného výberového konania na mandatára pre výkon mandátnej správy vybraných pohľadávok – VVK Mandatár vyplynulo, že obidve súťaže boli realizované v súlade s vyhlásenými podmienkami a vnútornými predpismi spoločnosti.

Hodnotenie plnenia opatrení prijatých na základe výsledku kontroly postupu štátu ako akcionára pri zabezpečovaní svojich práv v SK, a.s., vykonanej kontrolnou skupinou NKÚ SR, potvrdilo plnenie týchto opatrení. 

Okrem uvedených kontrol boli vykonané operatívne kontroly, zamerané na správnosť postupov uplatnených pri správe a vymáhaní vybraných pohľadávok, hodnotenie existujúcich, resp. možných rizík s návrhom konkrétnych odporúčaní na ďalší postup vymáhania. 

Z plánovaných kontrol je v súčasnosti rozpracované overenie správnosti údajov o aktuálnom stave pohľadávok vedených v informačnom systéme spoločnosti, je rozpracovaná kontrola záruk vedených v spisových zložkách vybranej časti portfólia pohľadávok SK, a.s.. Výkon mandatára pri vymáhaní pohľadávok SK, a.s. v zmysle mandátnej zmluvy sa overuje.

V hodnotenom období boli prešetrené tri prípady oznámení, týkajúcich sa vymáhania pohľadávok, ktoré boli kvalifikované ako neopodstatnené podania.

6. Činnosť dozornej rady  spoločnosti

Dozorná rada SK, a.s. sa v svojej činnosti počas hodnoteného obdobia riadila stanovami spoločnosti, uzneseniami valného zhromaždenia a štatútom dozornej rady. Konkrétna činnosť dozornej rady spoločnosti bola v rozhodujúcej miere určovaná jej plánom činnosti schváleným na 2. polrok 2003 a tiež operatívnymi požiadavkami a potrebami, vyplývajúcimi z riešenia aktuálnych problémov, súvisiacich najmä s obchodnou činnosťou SK, a.s.

V hodnotenom období boli uskutočnené dve riadne a jedno mimoriadne zasadnutie dozornej rady. Z vecného hľadiska sa dozorná rada zaoberala najmä materiálmi súvisiacimi s podnikateľskou a obchodnou činnosťou spoločnosti a jej finančného hospodárenia. 

Predmetom jej rokovaní bola stratégia činnosti spoločnosti, plnenie ukazovateľov podnikateľského plánu a hodnotenie finančných tokov SK, a.s., riešenie pohľadávok realizované v kompetencii predstavenstva, plnenie dohodnutých splátkových kalendárov dlžníkmi, výsledky výkonu mandátnej správy vybraných pohľadávok mandatármi. V zmysle vnútorných predpisov dozorná rada posudzovala a rozhodovala o návrhoch vymáhania pohľadávok formou ich zverenia do mandátnej správy, formou uzatvorenia splátkového kalendára s dlžníkom a tiež o odplatnom postúpení pohľadávky v rámci verejného výberového konania. Osobitne sa zaoberala návrhom postupu SK, a.s. pri navyšovaní základného imania Poštovej banky, a.s. a najmä finančnou pozíciou SK, a.s. z aspektu kvantifikácie potreby zvýšenia základného imania. Schvaľované boli tiež úpravy niektorých vnútorných predpisov spoločnosti. 

Dozorná rada sa venovala aj výsledkom kontrol, vykonaných odborom vnútorného dozoru spoločnosti a opatreniam, prijatým na odstránenie zistených nedostatkov, resp. smerujúcich k skvalitneniu činnosti spoločnosti.

Za hodnotené obdobie bolo prijatých celkom 30 uznesení, ktorých plnenie je pravidelne vyhodnocované.

7. Stratégia práce s portfóliom pohľadávok

V súčasnosti SK, a.s. realizuje verejné výberové konanie na odplatné postúpenie pohľadávok vo výške 42,9 mld. Sk. Ide o spomínaný medzinárodný tender, ktorý SK, a.s. vyhlásila 8.9.2003. V histórii agentúry pôjde o najväčší jednorázový predaj pohľadávok. Do predmetného balíka boli zahrnuté všetky pohľadávky agentúry, ktoré sú „predateľné“, t.j. najmä pohľadávky voči dlžníkom v konkurzoch a exekúciách, ktoré nie sú ukončené; na predaj neboli dané pohľadávky, z ktorých by mohli hroziť nejaké riziká v prípade ich postúpenia, alebo ktoré budú riešené osobitným spôsobom. Samotný predaj bude záverečnou fázou projektu, ktorý od začiatku roka 2003 realizuje SK, a.s. v spolupráci s externým poradcom CAIB Consortium v rámci projektu Phare. 

SK, a.s. v nadväznosti na legislatívne riešenie problematiky uplatnenia ručenia FNM SR a SPF bude pripravovať ďalšie predaje pohľadávok v súlade so Stratégiou činnosti SK, a.s.
Osobitne v spolupráci s Ministerstvom pôdohospodárstva SR a SZRB, a.s. pripravuje návrh realizácie riešenia ekonomicky činných dlžníkov SK, a.s. z oblasti poľnohospodárstva.

Vo väzbe na realizáciu predaja pohľadávok a perspektívnu koncentráciu činností v oblasti vymáhania pohľadávok štátu SK, a.s. bude venovať veľkú pozornosť aktualizácii organizačnej štruktúry, s cieľom zvýšiť ekonomickú efektívnosť procesov spojených s riešením pohľadávok.